Antti Häkkäsen mukaan hallitus suhtautuu varsin kielteisesti kannabiksen laillistamiseen.

Eduskunnan kyselytunnilla keskustan Markku Pakkanen teki yllättävän kysymyksen hallituksen suhtautumisesta kannabiksen laillistamiseen Suomessa.

Kysymykseen vastasi oikeusministeri Antti Häkkänen (kok.).

– Hallituksessa ei ole sinänsä sen enemmän tästä keskusteltu. Uskon, että linja on aika selkeä: tähän suhtaudutaan varsin kielteisesti, Antti Häkkänen sanoi.

Oikeusministerin mukaan näin ei ole vain sen takia että asialla on selvä signaalivaikutus, vaan myös sen takia että ”huumeet eivät kuulu terveeseen lailliseen järjestäytyneeseen yhteiskuntaan”.

– Meillä on ihan riittävästi järjestysongelmia ja inhimillisiä kärsimysnäytelmiä tässä maassa, jo senkin takia, Häkkänen totesi.

– Toki soisin, että jos tässä salissa kannatusta tällaisille ajatuksille olisi, niin ne linkitettäisiin myös näihin muihin päihdepolitiikkaan. Eli jos on päihdepolitiikassa tiukan linjan kannattaja, niin olkoon sitten myös tässäkin. Varmasti jokainen edustaja tietää mistä puhun.